Document ID: 32002R2246

Regolament tal-Kummissjoni (KE) Nru 2246/2002
tas-16 ta’ Diċembru 2002
dwar id-drittijiet pagabbli lill-Ufficju għall-Armonizazzjoni fis-Suq Intern (Trade marks u Disinni) fir-rigward tar-reġistrazzjoni ta’ disinni Komunitarji
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 6/2002 tat-12 ta’ Diċembru 2001 dwar id-disinni Komunitarji [1] u b’mod partikolari l-Artikolu 107 tiegħu,
Billi:
(1) Fid-dawl ta’ l-Artikolu 139 tar-Regolament tal-Kunsill (KE) Nru 40/94 tal-20 ta’ Diċembru 1993 dwar it-trade mark Komunitarju [2], kif emendat mir- Regolament (KE) Nru 3288/94 [3] li bis-saħħa ta’ l-Artikolu 97 tar-Regolament (KE) Nru 6/2002 huwa wkoll applikabbli għal dan ir-Regolament, l-ammonti tad-drittijiet għandhom ikunu ffissati f’ livell li jassigura li d-dħul minnhom huwa fil-prinċipju suffiċjenti biex il-budget ta’ l-Uffiċju jkun ibbilanċjat.
(2) Ir-Regolament tal-Kummissjoni (KE) Nru 2245/2002 tal-21 ta’ Ottubru 2002 li jimplimenta r-Regolament tal-Kunsill (KE) Nru 6/2002 dwar id-disinni Komunitarji [4] wkoll jitratta l-kondizzjoniet li taħthom id-drittijiet stabbiliti mir-Regolament (KE) Nru 6/2002 għandhom jitħallsu lill-Uffiċċju.
(3) Sabiex jassigura l-flessibilità neċessarja, il-President ta’ l-Uffiċċju għandu jkun mogħti s-setgħa, taħt ċerti kondizzjoniet, li jiddeċiedi l-ħlasijiet li għandhom jitħallsu lill-Uffiċju fir-rigward ta’ servizzi li jagħti, il-ħlasijiet għall-aċċess tad-databases ta’l-Uffiċju u għad-disponibbilità tal-kontenut ta’ dawn id-databases f’forma li tista tinqara minn magni, u li jiddetermina l-ħlasijiet għall-bejgħ ta’ pubblikazzjonijiet ta’l-Uffiċċju.
(4) Sabiex jiffaċilita l-ħlas ta’ drittijiet u ħlasijiet, il-President għandu jkun mogħti s-setgħa li jawtorizza metodi ta’ pagament li huma addizzjonali ma’ dawk espliċitament previsti f’dan ir-Regolament.
(5) Il-miżuri previsti f’dan ir-Regolament huma skond l-opinjoni tal-Kumitat stabbilit taħt l-Artikolu 109 tar-Regolament (KE) Nru 6/2002,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi l-ammonti u regoli għal pagament ta’ dan li ġej:
(a) drittijiet li għandhom jitħallsu lill-Uffiċċju għall-Armonizazzjoni fis-Suq Intern (Trade marks u Disinni) (hawn taħt l-Uffiċċju) kif previst fir-Regolament (KE) Nru 6/2002 u fir-Regolament (KE) Nru 2245/2002;
(b) ħlasijiet skedati mill-President ta’ l-Uffiċċju skond l-Artikolu 3(1) u (2).
Artikolu 2
Drittijiet previsti fir-Regolament (KE) Nru 6/2002 u r-Regolament (KE) Nru 2245/2002
Id-drittijiet previsti fir-Regolament (KE) Nru 6/2002 u Regolament (KE) Nru 2245/2002 li għandhom jitħallsu lill-Uffiċċju huma elenkati fl-Anness.
Artikolu 3
Ħlasijiet imposti mill-President
1. Il-President għandu jistabbilixxi l-ammont li għandu jitħallas għal servizzi mogħtija mill-Uffiċċju minbarra dawk speċifikati fl-Anness.
2. Il-President għandu jistabbilixxi l-ammont li għandu jitħallas għall-Bullettin tad-Disinni Komunitarji kif ukoll għal kwalunkwe pubblikazzjoni oħra maħruġa mill-Uffiċċju.
3. L-ammonti tal-ħlasijiet għandhom ikunu stabbiliti fl-euro.
4. L-ammonti tal-ħlasijiet kif stabbiliti mill-President skond paragrafi 1 u 2 għandhom ikunu ppubblikati fil-Ġurnal Uffiċjali ta’l-Uffiċċju.
Artikolu 4
Data ta’ l-għeluq għal drittijiet u ħlasijiet
1. Drittijiet u ħlasijiet li għalihom l-aħħar jum għall-ħlas mhuwiex speċifikat fir-Regolament (KE) Nru 6/2002 jew fir-Regolament (KE) Nru 2245/2002 għandhom ikunu dovuti fil-jum li tasal it-talba għas-servizz li għalih id-dritt jew ħlas ikun impost.
2. Il-President jista’ jiddeċidi li ma jagħmilx servizzi msemmija f’paragrafu 1 dependenti fuq il-ħlas bil-quddiem tad-drittijiet jew ħlasijiet relattivi.
Artikolu 5
Pagament ta’ drittijiet u ħlasijiet
1. Drittijiet u ħlasijiet dovuti lill-Uffiċċju għandhom jitħallsu bl-euro:
(a) b’pagament jew trasferiment lil kont bankarju f’isem l-Uffiċċju;
(b) bil-kunsinna jew bgħit ta’ ċekk magħmula pagabbli lill-Uffiċċju,
(ċ) fi flus kontanti
2. Il-President jista’ jiddetermina metodi ta’ pagament diversi minn dawk elenkati f’paragrafu 1, partikolarment permezz ta’ depożiti f’kontijiet kurrenti, miżmuma ma’ l-Uffiċċju. Dawk il-metodi għandhom ikunu ppubblikati fil-Ġurnal Uffiċċjali ta’ l-Uffiċċju.
Artikolu 6
Partikolaritajiet dwar il-pagament
1. Kull pagament għandu jindika l-isem tal-persuna li tkun qiegħda tagħmel il-pagament u għandu jkun fih l-informazzjoni meħtieġa li tippermetti lill-Uffiċċju jistabbilixxi minnufih l-iskop tal-pagament. Partikolarment, l-informazzjoni li ġejja għandha tkun ipprovduta:
(a) meta d-dritt tar-reġistrazzjoni jitħallas, l-iskop tal-pagament, jiġifieri "dritt tar-reġistrazzjoni" u, fejn xieraq, ir-referenza pprovduta mill-applikant fl-applikazzjoni għar-reġistrazzjoni ta’ disinn Komunitarju;
(b) meta d-dritt tal-pubblikazzjoni jitħallas, l-iskop tal-pagament, jiġifieri "id-dritt tal- pubblikazzjoni" u, fejn ikun xieraq, ir-referenza pprovduta mill-applikant fl-applikazzjoni għar-reġistrazzjoni ta’ disinn Komunitarju;
(ċ) meta d-dritt tal-pubblikazzjoni jitħallas kif previst f’ l-Artikolu 50(4) ta’ Regolament (KE) Nru 6/2002, l-iskop tal-pagament, jiġifieri "id-dritt tal-pubblikazzjoni" u n-numru tar-reġistrazzjoni;
(d) meta d-dritt għad-diferiment ta’ pubblikazzjoni titħallas, l-iskop tal-pagament, jiġifieri "id-dritt għal diferiment" u, fejn ikun xieraq, ir-referenza pprovduta mill-applikant fl-applikazzjoni għar-reġistrazzjoni ta’ disinn Komunitarju;
(e) meta d-dritt għal invalidità jitħallas, in-numru ta’ reġistrazzjoni u l-isem tal-possessur tad-disinn Komunitarju reġistrat li kontrieh l-applikazzjoni tkun indirizzata, u l-iskop tal-pagament, jiġifieri "dritt għall-invalidità".
2. Jekk l-iskop tal-pagament ma jistax ikun minnufih stabbilit, l-Uffiċċju għandu jesiġi li l-persuna li tkun qiegħda tagħmel il-pagament tinnotifikaha bil-miktub dwar dan l-iskop fi żmien perjodu skond kif jistipula. Jekk il-persuna ma tikkonformax mat-talba fiż-żmien dovut, il-pagament għandu jkun ikkonsidrat bħal li ma sarx. L-ammont li jkun tħallas għandu jiġi rimborżat.
Artikolu 7
Data Meqjusa tal- pagament
1. Id-data li fiha pagament lill-Uffiċċju għandu jkun ikkunsdirat li sar għandha tkun kif ġej:
(a) fil-każijiet imsemmija fl-Artikolu 5(1)(a), id-data li fiha l-ammont tal-pagament huwa attwalment imdaħħal f’kont bankarju li jkun miżmum mill-Uffiċċju;
(b) fil-każ imsemmi fl-Artikolu 5(1)(b), id-data ta’ meta iċ-ċekk jasal l-Uffiċċju, b’kondizzjoni li ċ-ċekk ikun onurat;
(ċ) fil-każijiet imsemmija fl-Artikolu 5(1)(ċ), id-data tal-wasla ta’ l-ammont tal-pagament fi flus kontanti.
2. Fejn il-President jippermetti, skond id-disposizzjonijiet ta’ l-Artikolu 5(2), metodi oħra ta’ ħlas ta’ drittijiet diversi minn dawk elenkati fl-Artikolu 5(1), huwa għandu jiddetermina d-data li fiha tali pagamenti għandhom ikunu kkonsidrati li saru.
3. Fejn, skond paragrafi 1 u 2, pagament ta’ xi dritt ma jkunx ikkonsidrat li sar sa meta jkun skada il-perjodu meta kien dovut, għandu jkun ikkonsidrat li dan il-periodu ġie osservat jekk evidenza tkun pprovduta lill-Uffiċċju li l-persuna li għamlet il-pagament:
(a) fi Stat Membru, fil-perjodu li fih il-pagament kellu jsir:
(i) għamel il-pagament permezz ta’ xi istituzzjoni bankarja; jew
(ii) ta ordni kif dovut lil xi istituzzjoni bankarja biex tittrasferixxi l-ammont tal-pagament; jew
(iii) bagħat minn xi uffiċċju postali jew xort’oħra ittra bl-indirizz ta’ l-Uffiċċju u li jkun fiha xi ċekk skond it-tifsira ta’ l-Artikolu 5(1)(b), basta li iċ-ċekk ikun onurat; u
(b) ħallas somma addizzjonali ta’ 10 % fuq id-dritt jew id-drittijiet rilevanti, imma mhux aktar minn EUR 200;
l-ebda somma addizzjonali ma hija dovuta jekk xi kondizzjoni skond subparagrafu (a) tkun giet imwettqa mhux aktar tard minn għaxart ijiem qabel l-għeluq tal-perjodu għall-pagament.
4. L-Uffiċċju jista’ jitlob lill-persuna li tkun għamlet il-pagament biex tipproduċi evidenza dwar id-data meta xi kondizzjoni skond paragrafu 3(a) kienet imwettqa u, fejn jinħtieġ, li tħallas is-somma addizzjonali msemmija f’paragrafu 3(b), f’perjodu li jkun speċifikat minnu. Jekk il-persuna tonqos milli tikkonforma ma’ din it-talba jew jekk l-evidenza ma tkunx suffiċjenti, jew jekk is-somma addizzjonali mitluba ma titħallasx fiż-żmien dovut, il-perjodu għall-pagament għandu jkun ikkonsidrat li ma ġiex osservat.
Artikolu 8
Insuffiċjenza ta’ l-ammont imħallas
1. Limitu ta’ żmien għall-pagament għandu, fil-prinċipju, ikun ikkonsidrat li kien osservat biss jekk l-ammont kollu tad-dritt ikun tħallas fiż-żmien dovut. Jekk id-dritt ma jitħallasx kollu, l-ammont li jkun tħallas għandu jiġi rimborżat wara li l-perjodu għall-pagament ikun għalaq.
2. L-Uffiċċju jista’, madankollu, sa fejn dan ikun possibbli fiż-żmien li jkun baqa’ qabel ma jagħlaq il-perjodu, jagħti lill-persuna li tkun qed tagħmel il-pagament l-opportunità li tħallas l-ammont nieqes jew, fejn ikun kkonsidrat gustifikat, iċedi kwalunkwe ammonti żgħar neqsin mingħajr preġudizzju għall-jeddijiet tal- persuna li tkun qiegħda tħallas.
Artikolu 9
Rimborż ta’ ammonti insinifikanti
1. Fejn somma eċċessiva hija mħallsa biex tkopri dritt jew ħlas, l-eċċess m’għandux ikun rimborżat jekk l-ammont ikun insinifikanti u l-parti kkonċernata ma tkunx espressament talbet rimborż.
Il-President għandu jiddetermina x’jikkostitwixxi ammont insinifikanti.
2. Deċiżjonijiet mill-President skond paragrafu 1 għandhom ikunu ppubblikati fil-Ġurnal Uffiċċjali ta’ l-Uffiċċju.
Artikolu 10
Dħul fis-seħħ
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Diċembru 2002.

Labels: 2
4
7
3
15